លេខាធិការដ្ឋាន គ.ជ.អ.ប

ការពិពណ៌នាការងារ **(Job Description - JD)**

|  |  |
| --- | --- |
| **កម្មវិធីជាតិ** | កម្មវិធីជាតិសម្រាប់ការអភិវឌ្ឍតាមបែបប្រជាធិបតេយ្យនៅថ្នាក់ក្រោម​ជាតិ ​ផែន​ការ​អនុវត្តរយៈពេលបីឆ្នាំដំណាក់កាលទី២ (ផ.អ៣ ២០១៥-២០១៧) |
| **មុខតំណែង** | អ្នកបើកបរ |
| **ទីកន្លែងបំពេញការងារ** | លេខាធិការដ្ឋាន គ.ជ.អ.ប ក្រសួង ស្ថាប័ន និងរដ្ឋបាលរាជធានី ខេត្ត |
| **រយៈពេល** | មួយឆ្នាំ (អាចបន្ត) |

១. សាវតារ

 ផែនការអនុវត្តដំណាក់កាលទី១ (២០១១-២០១៤) ផ្តោតការយកចិត្តទុកដាក់ទៅលើការពង្រឹង និងការអភិវឌ្ឍសមត្ថភាពរបស់រដ្ឋបាល​ថ្នាក់ក្រោមជាតិ ជាពិសេសរដ្ឋបាលក្រុង ស្រុក ឱ្យក្លាយជាស្ថាប័នអភិបាលកិច្ចមូលដ្ឋាន និងអភិវឌ្ឍមូលដ្ឋានយ៉ាងពិតប្រាកដ។ មូលដ្ឋានគ្រឹះសំខាន់ៗ ​ដូចជារចនា​សម្ព័ន្ធ នីតិវិធី ប្រព័ន្ធ និងឧបករណ៍ជាច្រើនសម្រាប់ការបំពេញការងាររបស់រដ្ឋបាលថ្នាក់ក្រោមជាតិត្រូវបានរៀបចំឡើងវិញ និងបានផ្តល់ជាបង្អែកយ៉ាងរឹងមាំសម្រាប់ការបោះជំហានឆ្ពោះទៅមុខ។ ទាំងនេះបណ្តាលឲ្យផអ៣ទី១ ក្លាយជាកម្លាំងចលករមួយដ៏សំខាន់ សម្រាប់ការងារកំណែទម្រង់ និងជាសនិទានកម្មដ៏សំខាន់ ដែលនាំឲ្យរាជរដ្ឋាភិបាល តាមរយៈកិច្ចប្រជុំលើកទី១០ របស់ គ.ជ.អ.ប កាលពី​ខែធ្នូ ឆ្នាំ២០១៤ បានសម្រេចបន្តអនុវត្តដំណាក់កាលទី២ (ផអ៣ទី២) ដែលចាប់ផ្តើមពីឆ្នាំ២០១៥ ដល់ ឆ្នាំ២០១៧។

 ចក្ខុវិស័យនៃផអ៣ទី២នេះគឺ “រដ្ឋបាលថ្នាក់ក្រោមជាតិផ្តល់សេវា និងអភិវឌ្ឍមូលដ្ឋានបានកាន់តែច្រើន កាន់តែល្អប្រសើរ កាន់តែមានលក្ខណៈឆ្លើយតបចំពោះសេចក្តីត្រូវការរបស់ប្រជាពលរដ្ឋរបស់ខ្លួន”។ ផអ៣ទី២បន្តផ្តោតការយកចិត្តទុកដាក់ជាសំខាន់ទៅលើរដ្ឋបាលក្រុង ស្រុក ប៉ុន្តែក៏មានការពាក់ព័ន្ធជាមួយនឹងថ្នាក់រដ្ឋបាលថ្នាក់ក្រោមជាតិផ្សេងៗទៀតផងដែរ។ ទាក់ទងជាមួយភ្នាក់ងារអនុវត្តនៅថ្នាក់ជាតិ ក្នុងក្របខណ្ឌផអ៣ទី២ នឹងមិនអនុវត្តដោយអនុកម្មវិធីទៀតទេ។ ភ្នាក់ងារអនុវត្តនៅថ្នាក់ជាតិ គឺជាក្រសួងស្ថាប័នទាំងឡាយណាដែលមានការពាក់ព័ន្ធជាមួយការងារកំណែទម្រង់ ជាពិសេសការផ្ទេរមុខងារនិងធនធានក្នុងការផ្តល់សេវានិងការអភិវឌ្ឍមូលដ្ឋាន។ សមិទ្ធផលសំខាន់ៗ នៃការផ្ទេរមុខងារគឺរដ្ឋបាលថ្នាក់ក្រោមជាតិមានលទ្ធភាព ក្នុងការឆ្លើយតបទៅនឹងតម្រូវការរបស់ប្រជាពលរដ្ឋក្នុងការទទួលបាននូវសេវា ហើយការផ្តល់សេវានឹងត្រូវអនុវត្តដោយរដ្ឋបាលថ្នាក់ក្រោមជាតិដែលមានលក្ខណៈសមស្រប និងនៅកៀកបំផុតនឹងប្រជាពលរដ្ឋ។ ការផ្ទេរមុខងារជាបឋមមានការផ្ទេរមុខងារជាក់លាក់និងសមស្របមួយចំនួនពីក្រសួងទៅរដ្ឋបាលថ្នាក់ក្រោមជាតិ និងការផ្ទេរមុខងារនៃសេវាទីប្រជុំជនពីរដ្ឋបាលខេត្ត ទៅរដ្ឋបាលក្រុងស្រុក​។

 ចក្ខុវិស័យសម្រាប់ធនធានមនុស្សនៅរដ្ឋបាលថ្នាក់ក្រោមជាតិ គឺការប្រើប្រាស់ធនធានទាំងអស់ដែលមានរួមទាំងមន្ត្រីរាជការស៊ីវិល បុគ្គលិកកិច្ចសន្យា ទាំងផ្នែកឯកជន និងអង្គការសង្គមស៊ីវិល។ ការបង្កើតមណ្ឌលអភិវឌ្ឍន៍ធនធានមនុស្សនៅរាជធានី ខេត្ត គឺជាយន្តការថ្មីមួយទៀតនៃផអ៣ទី២ ដែលសង្ឃឹមថានឹងធានាបាននូវការរៀបចំវិធីសាស្រ្ត​នៃការអភិវឌ្ឍ​សមត្ថភាព​ដែលមានលក្ខណៈឆ្លើយតប និងប្រកបដោយការផ្តួចផ្តើម សំដៅសម្រេចបានដោយ​ជោគ​ជ័យ​ក្នុងការ​អភិ​វឌ្ឍសមត្ថភាពនៅរដ្ឋបាលថ្នាក់ក្រោមជាតិ។​

ការអភិវឌ្ឍសមត្ថភាពដល់មន្ត្រីរាជការនឹងត្រូវបន្តពង្រឹងតាមរយៈទីប្រឹក្សានៅថ្នាក់ជាតិ​ និងនៅថ្នាក់ក្រោមជាតិ។ ជាលទ្ធផលនៃការអភិវឌ្ឍសមត្ថភាព គេសង្ឃឹមថាជំនួយបច្ចេកទេសនឹងត្រូវបានបន្ថយជាបណ្តើរៗ ឬជំនួយបច្ចេកទេសទាំងនេះត្រូវបានបង្វែរពីថ្នាក់រាជធានី ខេត្ត ទៅថ្នាក់ក្រុង ស្រុក ជាពិសេសគឺត្រូវធ្វើការផ្លាស់ប្តូរ នូវទម្លាប់និងឥរិយាបថនៃការប្រើប្រាស់ជំនួយបច្ចេកទេស ដែលទីប្រឹក្សាតែងតែបំពេញការងារជំនួសមន្ត្រីរាជការ ទៅជាបែបផែនដែលទីប្រឹក្សាត្រូវ​ផ្តោតតែលើការអភិវឌ្ឍសមត្ថភាពដល់មន្ត្រីរាជការ។ ដូចនេះ បុគ្គលិកកិច្ចសន្យា ទីប្រឹក្សាដែលស្ថិតនៅក្នុងក្របខណ្ឌផអ៣ទី២ ​ចាំបាច់ត្រូវផ្តោតការយក​ចិត្ត​​ទុក​ដាក់ទៅលើការសម្របសម្រួល និងការផ្តល់កិច្ចអន្តរាគមន៍​ផ្នែកអភិវឌ្ឍន៍សមត្ថភាពឱ្យ​បាន​​ច្រើនជាងមុន ប្រកបដោយគុណភាពនិងភាពសក្កិសិទ្ធ ជាជាងទម្លាប់នៃ​ការធ្វើជំនួស។ បុគ្គលិកកិច្ចសន្យា និងទីប្រឹក្សាត្រូវផ្ទេរចំណេះដឹងដល់ដៃគូរបស់ខ្លួនយ៉ាងតិចក្នុង២ដំណាក់កាល៖ ដំណាក់កាលទី១ គឺជាការបង្រៀនផងនិងជួយធ្វើការផងដូចជា ជាបឋមត្រូវតម្រង់ទិសឲ្យយល់អំពីតួនាទីនិងភារកិច្ចរបស់ខ្លួន និងស្ថាប័នរបស់ខ្លួន របៀបបំពេញការងារ ការរៀបចំផែនការការងារ ការចាត់អាទិភាពការងារ ការនាំឲ្យចូលរួមផ្ទាល់ក្នុងសិក្ខាសាលា វគ្គបណ្តុះបណ្តាល និងកិច្ចប្រជុំតាមមូលដ្ឋានជាដើម។ ដំណាក់កាលទី២ គឺជាការពង្រឹងបន្ថែម និងការកែតម្រូវតាមរយៈការត្រួតពិនិត្យលើការបំពេញការងារ ដោយផ្អែកលើគុណភាព ភាពទាន់ពេល និងភាពមានទំនុកចិត្តក្នុងការបំពេញការងារ។ នេះជាលក្ខណៈវិនិច្ឆ័យចម្បងនៃការវាយតម្លៃការបំពេញការងាររបស់បុគ្គលិកកិច្ចសន្យានិងទីប្រឹក្សាកម្មវិធី។

ដើម្បីគាំទ្រដល់ការអនុវត្តនូវកិច្ចដំណើរការកំណែទម្រង់ទាំងនេះ ទីប្រឹក្សា និងបុគ្គលិក​នៅ​តាមអង្គភាព/ក្រសួង/ស្ថាប័ននានា និងរដ្ឋបាលរាជធានី ខេត្ត ដែលក្នុងនោះរួមទាំងអ្នកបើកបរ នឹងត្រូវ​បាន​រក្សា​ទុកក្នុងគោលបំណងសម្របសម្រួលការអនុវត្តសកម្មភាព ផអ៣។

២. តួនាទី និងភារកិច្ច

២.១. តួនាទី និងភារកិច្ចទូទៅ

អ្នកបើកបរត្រូវទទួលខុសត្រូវលើរថយន្តដែលអង្គភាព/ក្រសួង/ស្ថាប័ន រាជធានី ខេត្ត ប្រគល់ឱ្យ ដោយត្រួតពិនិត្យជាប្រចាំដូចជា ការថែទាំ និងជួសជុលជាដើម។

២.២. ភារកិច្ចជាក់លាក់

 ភារកិច្ចសំខាន់ៗរបស់អ្នកបើកបរមាន​ដូច​ខាង​ក្រោម៖

* គោរពច្បាប់ចរាចរ
* គោរពនូវគោលការណ៍សុវត្ថិភាពនៃការបើកបរ ដូចជាការបំពាក់ខ្សែក្រវ៉ាត់ សុវត្ថិភាព
* រក្សានូវអនាម័យ និងភាពស្អាតរបស់រថយន្ត
* រក្សានូវឧបករណ៍កង់បម្រុង និងឧបករណ៍សង្រ្គោះបឋមឲ្យមាននៅក្នុងរថយន្ត
* មិនជក់បារី និងហាមប្រាប់អ្នកធ្វើដំណើរមិនឲ្យជក់បារី
* ចាក់ប្រេងបន្ថែមឲ្យពេញបន្ទាប់ពីបញ្ចប់បេសកម្មនៅតាមខេត្តរួចរាល់
* កត់ត្រា និងធ្វើបច្ចុប្បន្នភាពលើសៀវភៅប្រើប្រាស់រថយន្ត
* មិនត្រូវផ្តួចផ្តើមគំនិតពិភាក្សាជាមួយអ្នកធ្វើដំណើរក្នុងពេលធ្វើដំណើរឡើយ
* មិនអនុញ្ញាតផឹកស្រាក្នុងពេលបើកបរ
* រាយការណ៍អំពីការជួសជុល និងការថែរក្សារថយន្តជូនថ្នាក់ដឹកនាំ
* ជួយរៀបចំដាក់ឥវ៉ាន់ និងសម្ភារនានាសំដៅបម្រើដល់សកម្មភាពនានា
* បំពេញការងារផ្សេងៗទៀតតាមការស្នើសុំរបស់ប្រធានអង្គភាព ក្រសួង ស្ថាប័ន រដ្ឋបាលរាជធានី ខេត្ត។

៣. ការទទួលខុសត្រូវ និងខ្សែគណនេយ្យភាព

អ្នកបើកបរនៃផអ៣ទី២ ​ត្រូវ​ចុះ​កិច្ច​សន្យា​បំពេញ​ការងារជាមួយ និងស្ថិតនៅក្រោមការ​ទទួលខុសត្រូវ​រួមរបស់​ប្រធាន​លេខាធិ​ការដ្ឋាន គ.ជ.អ.ប។

នៅថ្នាក់ក្រសួង ស្ថាប័ន អ្នកបើកបរស្ថិតនៅក្រោមការទទួលខុសត្រូវផ្ទាល់ពីប្រធានក្រុមការងារវិមជ្ឈការ និងវិសហមជ្ឈការក្រសួង ស្ថាប័ន ។

នៅថ្នាក់រាជធានី ខេត្ត អ្នកបើកបរស្ថិតនៅក្រោមការទទួលខុសត្រូវផ្ទាល់ពីអភិបាលខេត្ត តាមរយៈនាយករដ្ឋបាលខេត្ត និងស្ថិតនៅក្រោមការ​គ្រប់គ្រង និង​សម្រប​សម្រួល​បច្ចេក​ទេសរបស់ទីប្រឹក្សាគ្រប់គ្រងកម្មវិធីជាតិថ្នាក់ខេត្ត ។

៤. ចំណេះដឹង និងបទពិសោធន៍

បេក្ខជនត្រូវមានលក្ខណៈសម្បត្តិដូចខាងក្រោម៖

* កម្រិតវប្បធម៌ មានសញ្ញាបត្រទុតិយភូមិ(បាក់ឌុប) ឬសញ្ញាបត្រមានតំលៃស្មើ
* មានប័ណ្ណបើកបរ
* មានបទពិសោធន៍យ៉ាងតិច ៣ឆ្នាំ
* ចេះច្បាប់ចរាចរណ៍
* មានឆន្ទះក្នុងការបំពេញការងារ
* មានអត្តចរិត្តល្អ រួសរាយ រាក់ទាក់

**បញ្ជាក់ ៖ មុខតំណែងនេះជាប្រភេទកិច្ចសន្យាការងារ ដូច្នេះបេក្ខជនដែលនឹងត្រូវជ្រើសរើសឲ្យបំពេញការងារ ត្រូវ​តែមិនមែនជាបុគ្គលិករាជការស៊ីវិល។ ក្នុងករណីដែលបេក្ខជនជាបុគ្គលិករាជការស៊ីវិល បេក្ខជននោះ​ត្រូវដាក់ពាក្យសុំស្ថិតនៅក្នុងភាពទំនេរគ្មានប្រាក់បៀវត្សរ៍ ក្នុងរយៈពេលនៃការបំពេញការងារជាមួយ​កម្មវិធីជាតិ ។**

ris